**Likumprojekta “Grozījumi likumā “Par sabiedrisko pakalpojumu regulatoriem”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekta mērķis ir ieviest Ekonomiskās sadarbības un attīstības organizācijas rekomendācijas, kā arī nodrošināt Sabiedrisko pakalpojumu regulēšanas komisijas (turpmāk – regulators) pilnvaru un regulatora lēmējinstitūcijas pilnvaru termiņa organizācijas atbilstību Eiropas Savienības tiesību aktiem, kā arī sinhronizēt likumā “Par sabiedrisko pakalpojumu regulatoriem” (turpmāk – Likums) ietverto regulējumu atbilstoši attiecīgo regulējamo nozaru speciālajos tiesību aktos noteiktajam regulējumam.  Likumprojekts paredz:   * ieviest un turpmāk nodrošināt regulatora padomes locekļu atbilstīgu rotāciju; * deleģēt regulatoram tiesības veikt operatīvās darbības, kas nepieciešamas enerģijas vairumtirgus efektīvai uzraudzībai; * precizēt regulatora tiesības grozīt izsniegtās licences nosacījumus; * precizēt regulatora tiesības un pienākumus sabiedrisko pakalpojumu sniedzēju reģistrācijas procesā; * sinhronizēt tarifu noteikšanas procesu atbilstoši attiecīgo regulējamo nozaru speciālajos tiesību aktos noteiktajam regulējumam; * pilnveidot strīdu izskatīšanas procesu regulatorā; * izveidot konsultatīvo padomi.   Likumprojekta spēkā stāšanās paredzēta normatīvajos aktos noteiktajā vispārējā kārtībā, neparedzot konkrētu spēkā stāšanās datumu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, lai ieviestu:   1. Ekonomiskās sadarbības un attīstības organizācijas *(The Organisation for Economic Co-operation and Development)* (turpmāk - OECD) 2016.gada ziņojumā “Latvijas Sabiedrisko pakalpojumu regulēšanas komisijas (turpmāk – regulators) darbības rezultātu uzlabošana” (“*Driving Performance at Latvia’s Public Utilities Commission”*) (turpmāk - OECD ziņojums) ietvertās rekomendācijas; 2. Eiropas Parlamenta un Padomes 2009.gada 13.jūlija Direktīvu 2009/72/EK par kopīgiem noteikumiem attiecībā uz elektroenerģijas iekšējo tirgu, ar ko atceļ Direktīvu 2003/54/EK (turpmāk – Direktīva 2009/72/EK), kā arī Eiropas Parlamenta un Padomes 2009.gada 13.jūlija Direktīvu 2009/73/EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu (turpmāk – Direktīva 2009/73/EK) prasības, kas skar regulatīvās iestādes vadības pilnvaru termiņu un atbilstīgu vadības rotācijas sistēmu; 3. Eiropas Parlamenta un Padomes 2011.gada 25.oktobra Regulas Nr.1227/2011 par enerģijas vairumtirgus integritāti un pārredzamību (REMIT) prasības. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1**) OECD 2016.gadā veica regulatora kā regulatīvas iestādes funkciju, procesu un prakses analīzi un sagatavoja OECD ziņojumu, kas ietvēra vairākas rekomendācijas regulatora turpmākās darbības uzlabošanai.  Saskaņā ar OECD rekomendācijām regulatora padomes locekļu pilnvaru termiņiem nebūtu jāsākas un jābeidzas vienlaicīgi, bet gan būtu ieviešams to rotācijas princips, kas paredz, ka gada ietvaros pilnvaru termiņš beidzas tikai vienam padomes loceklim, tādā veidā nodrošinot padomes darba nepārtrauktību un stabilitāti.  Arī Direktīva 2009/72/EK un Direktīva 2009/73/EK nosaka, ka ieceļot regulatīvās iestādes vadību tā ir jāieceļ uz noteiktu laiku (no pieciem līdz septiņiem gadiem) un ir jānodrošina arī atbilstīga vadības rotācijas sistēma.  Atbilstoši Likumā ietvertajam regulējumam regulatora priekšsēdētāju un četrus padomes locekļus Saeima ieceļ uz pieciem gadiem. Līdzšinējā prakse rāda, ka visiem padomes locekļiem pilnvaru termiņš beidzas viena kalendārā gada ietvaros.  Likumprojekta 1.pants, kurš paredz izdarīt grozījumus Likuma 7.pantā, un Likumprojekta 11.pants, kas paredz papildināt Likuma Pārejas noteikumus ar 28.punktu, dod iespēju Saeimai 2021.gadā ieceļot padomes locekļus ieviest un turpmāk nodrošināt padomes locekļu atbilstīgu rotāciju, t.i. nodrošinot, ka 12 kalendāro mēnešu periodā amata pilnvaru termiņš vienlaicīgi beidzas ne vairāk kā diviem padomes locekļiem.  Vienlaikus likumprojekts paredz, ka padomes loceklis pēc tā pilnvaru termiņa beigām, ja Saeima nav iecēlusi jaunu padomes locekli vai attiecīgo padomes locekli nav iecēlusi amatā atkārtoti, var turpināt pildīt savus pienākumus līdz brīdim, kad sāk pildīt amata pienākumus pēc atkārtotas iecelšanas vai kad amata pienākumus sāks pildīt jaunieceltais padomes loceklis, saglabājot ierobežojumu, ka kopējais padomes locekļa pienākumu pildīšanas termiņš nav garāks par septiņiem gadiem.  Likumprojekts 2.pants, ar kuru papildina Likumu ar 15.2 pantu, atbilstoši OECD rekomendācijām paredz izveidot konsultatīvu padomi – konsultatīvu institūciju, kuras mērķis ir veicināt sadarbību un informācijas un viedokļu apmaiņu starp regulatoru, citām uzraudzības iestādēm, valsts un pašvaldību institūcijām un sabiedriskajām organizācijām sabiedrības interešu pārstāvēšanai regulējamās nozarēs.  Konsultatīvās padomes uzdevums būs:   1. nodrošināt iespējami plašākas publiskās konsultācijas par regulatora darbības stratēģiju, sniedzot ieteikumus regulatora stratēģiskajiem darba virzieniem, izskatot regulatora stratēģijas īstenošanas gaitu un darba pilnveidošanas iespējas; 2. sekmēt priekšlikumu sniegšanu jautājumos, kas saistīti ar politikas izstrādi un īstenošanu un attiecīgu normatīvo aktu vai plānošanas dokumentu sagatavošanu regulējamās nozarēs.   Padomes lēmumiem būs ieteikuma raksturs un tās darbību nodrošinās Regulators.  **2)** Atbilstoši Eiropas Parlamenta un Padomes 2011.gada 25.oktobra regulas Nr.1227/2011 par enerģijas vairumtirgus integritāti un pārredzamību (REMIT) 13.panta prasībām paredzēts, ka valsts regulatīvā iestāde izmeklēšanas un izpildes pilnvaru ietvaros ir tiesīga veikt šādas darbības:   * piekļūt jebkuram atbilstīgam dokumentam jebkādā formā un saņemt tā kopiju; * pieprasīt informāciju no visām attiecīgajām personām, tostarp arī no tām, kuras secīgi iesaistās rīkojumu nodošanā vai attiecīgo darbību veikšanā, kā arī no to vadītājiem un vajadzības gadījumā izsaukt kādu personu vai vadītāju un uzklausīt; * veikt pārbaudes uz vietas; * pieprasīt esošus telefonsarunu ierakstus un esošus datu plūsmas ierakstus; * pieprasīt izbeigt jebkuru praksi, kas ir pretrunā šai regulai vai deleģētajiem aktiem vai īstenošanas aktiem, kas pieņemti, pamatojoties uz to; * lūgt tiesai aktīvu iesaldēšanu un/vai sekvestrāciju; * lūgt tiesai vai jebkurai kompetentajai iestādei noteikt profesionālās darbības pagaidu aizliegumu.   REMIT 13.pants noteic, ka iepriekš minētās izmeklēšanas un izpildes pilnvaras tiek īstenotas saskaņā ar katras dalībvalsts tiesību aktiem. Tādējādi REMIT noteiktais pilnvaru apjoms neierobežo katras dalībvalsts tiesības noteikt plašāku regulējumu un izstrādātais Likumprojekts atbilst REMIT prasībām. Vienlaikus jāpiebilst, ka dalībvalstu prakse, uzraugot REMIT prasību ievērošanu, ir dažāda, piemēram, lielākā daļa dalībvalstu par REMIT pārkāpumiem paredz administratīvo atbildību, bet daļā valstu ir paredzēta kriminālatbildība (piemēram, Austrija, Polija). Līdz ar to arī procesuālo tiesību apjoms katrā dalībvalstī var atšķirties.  Kā minēts REMIT preambulas 5.apsvērumā, enerģijas vairumtirgu veido gan preču tirgi, gan atvasināto instrumentu tirgi, kas ārkārtīgi ietekmē enerģijas un finanšu tirgus, un cenu veidošana abu veidu tirgos ir savstarpēji saistīta. Lai nodrošinātu efektīvu un rezultatīvu izmeklēšanu un izpildi un lai veicinātu saskaņotu un konsekventu pieeju izmeklēšanai, atbilstoši REMIT 16.pantam valsts regulatīvās iestādes, kompetentās finanšu iestādes un valsts konkurences iestādes dalībvalstī var izveidot atbilstīgus sadarbības veidus. Ņemot vērā minēto, procesuālo tiesību apjoms ir analoģisks Finanšu un kapitāla tirgus komisijas likumā un Konkurences likumā noteiktajām procesuālajām pilnvarām.  Spēkā esošais tiesiskais regulējums nodrošina regulatoram tiesības netraucēti pieprasīt un saņemt informāciju, kas nepieciešama likumā noteikto funkciju pildīšanai, neatkarīgi no tās apjoma, formas vai fiksēšanas veida un neatkarīgi no informācijas iegūšanas veida (informācijas pieprasījums, pārbaudes uz vietas). Neskatoties uz to, lai stiprinātu regulatora pilnvaru apjomu un nodrošinātu efektīvāku iespējamo pārkāpumu izvērtēšanu, Likumprojekta 2.pants, kas paredz papildināt Likumu ar jaunu II1.nodaļu “Enerģijas vairumtirgus uzraudzība”, kas izmeklēšanas un izpildes pilnvaru ietvaros:   * reglamentē regulatora tiesības un darbības, ko regulators var realizēt veicot enerģijas vairumtirgus uzraudzību; * reglamentē procesuālās darbības, kas regulatoram un regulatora pārstāvim jānodrošina veicot enerģijas vairumtirgus uzraudzību; * reglamentē sabiedrisko pakalpojumu sniedzēja un citu personu tiesības gadījumos, kad regulators enerģijas vairumtirgus uzraudzības ietvaros veic procesuālās darbības.   Likumprojektā ietverto enerģijas vairumtirgus uzraudzības tiesisko regulējumu paredzēts realizēt Administratīvā procesa likumā noteiktā procesa ietvaros, ciktāl tas nebūs pretrunā ar Likumā noteiktajām speciālajām tiesību normām.  **3)** Likuma 18.panta otrā daļa nosaka gadījumus, kad regulators groza izsniegtās licences nosacījumus, t.i., ja:   * ir stājušies spēkā grozījumi normatīvajos aktos, kas attiecas uz regulējamo sabiedrisko pakalpojumu veidu; * citādi nav iespējams nodrošināt ekonomiski pamatotu sabiedrisko pakalpojumu sniegšanu licences darbības zonā; * sabiedrisko pakalpojumu sniedzējs ir iesniedzis pamatotu ierosinājumu.   Likumprojekts 4.pants, ar kuru izdara grozījumus Likuma 18.pantā, paplašina regulatoram tiesības grozīt izsniegtās licences nosacījumus arī gadījumos, ja grozījumi licences nosacījumos uzlabos sabiedrisko pakalpojumu sniegšanas lietotājiem pieejamību, drošumu, kvalitāti vai efektivitāti.  Piedāvāto izmaiņu rezultātā regulatoram būs tiesības cita starpā vērtēt plānoto licences nosacījumu grozījumu ietekmi uz lietotājiem, kā arī to, vai, grozot viena sabiedrisko pakalpojumu sniedzēja licences zonu un nododot to citam komersantam, būs pozitīva ietekme uz sabiedrisko pakalpojumu sniegšanu kopumā.  **4)** Atbilstoši spēkā esošajiem normatīvajiem aktiem atsevišķās regulējams nozarēs sabiedrisko pakalpojumu sniedzēju licencēšana ir aizstāta ar sabiedrisko pakalpojumu reģistrēšanu. Likums dod tiesības regulatoram noteikt sabiedriskā pakalpojuma sniegšanas vispārējās atļaujas noteikumus (turpmāk — vispārējās atļaujas noteikumi), kas ir saistoši visiem reģistrētajiem sabiedrisko pakalpojumu sniedzējiem, kuru darbību nepieciešams regulēt un kuriem saskaņā ar regulējamo nozaru speciālajiem normatīvajiem aktiem nav vajadzīga licence.  Likumprojekta 5.pants, ar kuru izdara grozījumus Likuma 181.pantā:   * dod tiesības regulatoram vispārējās atļaujas noteikumos iekļaut ne tikai prasības, kas attiecināmas tikai uz reģistrācijas procesu, bet arī dod tiesības regulatoram iekļaut prasības un nosacījumus, kas komersantam ir jāievēro sniedzot sabiedrisko pakalpojumu; * dod tiesības regulatoram izslēgt sabiedrisko pakalpojumu sniedzēju no reģistra, ja sabiedrisko pakalpojuma sniedzēja darbība ir izbeigta, pamatojoties uz tiesas nolēmumu vai uz komercreģistra iestādes lēmumu.   **5)** Likuma mērķis ir nodrošināt iespēju saņemt nepārtrauktus, drošus un kvalitatīvus sabiedriskos pakalpojumus, kuru tarifi (cenas) atbilst ekonomiski pamatotām izmaksām, kā arī veicināt attīstību un ekonomiski pamatotu konkurenci regulējamās nozarēs. Sabiedrisko pakalpojumu tarifus regulējamās nozarēs sabiedrisko pakalpojumu sniedzēji aprēķina saskaņā ar regulatora noteikto tarifu aprēķināšanas metodiku un pēc savas iniciatīvas vai regulatora pieprasījuma iesniedz regulatoram aprēķināto tarifu projektus kopā ar tarifu aprēķina projektā minēto tarifus veidojošo izmaksu pamatojumu. Regulators izvērtē sabiedrisko pakalpojumu sniedzēja iesniegto noteiktā kārtībā aprēķināto tarifu projektu un tarifu aprēķina projektā minēto tarifus veidojošo izmaksu pamatojumu 90 dienu laikā pēc tā saņemšanas. Ja regulators konstatē, ka tarifu projekts ir aprēķināts nepareizi vai tarifu aprēķina projektā minētās tarifus veidojošās izmaksas ir nepamatotas, regulators 10 darbdienu laikā var uzdot sabiedrisko pakalpojumu sniedzējam veikt tarifu projekta pārrēķinu vai noraidīt tarifu projektu.  Likumprojekta 6.pants, ar kuru tiek grozīts Likuma 19.pants paredz atteikties no Likumā noteiktā termiņa ierobežojuma uzdevuma sabiedrisko pakalpojumu sniedzējam došanai, jo noteiktais 10 darbdienu termiņš ir neskaidrs, kā arī nav viennozīmīgi nosakāms brīdis, no kura noteiktās 10 darbdienas tiek skaitītas. Vienlaikus no tiesību normas izriet, ka noteiktais termiņš attiecas gan uz lēmumu uzdot sabiedrisko pakalpojumu sniedzējam veikt tarifu projekta pārrēķinu, gan uz lēmumu, ar kuru noraida tarifu projektu. Attiecībā uz lēmumu, ar kuru noraida tarifu projektu, likuma 19.panta otrajā daļā noteiktais 10 darbdienu termiņš ir pretrunā 19.panta septītajā daļā noteiktajam termiņam, proti, saskaņā ar 19.panta septīto daļu regulators lēmumu par tarifu projektu noraidīšanu pieņem 30 dienu laikā pēc tā izskatīšanas. Savukārt lēmums, ar kuru regulators uzdod sabiedrisko pakalpojumu sniedzējam veikt tarifu projekta pārrēķinu, ir starplēmums, un no procesuālā viedokļa nav lietderīgi Likumā saglabāt procesuālo termiņu, kas paredz regulatoru ierobežojošu laiku, kādā pieņemt starplēmumu. Administratīvā akta, ar kuru apstiprina vai noraida tarifu projektu, izdošanas termiņu noteic Likuma 19.panta septītā daļa, tādējādi privātpersonai ir nodrošināta zināma tiesiskā noteiktība.  Likuma 19.panta piektajā daļā tiesiskās skaidrības nodrošināšanai ir veicams redakcionāls precizējums un vārdi “apstiprināšanai vai noraidīšanai” aizstājami ar vārdu “izvērtēšanai”. Vienlaikus ir svītrojams spēkā esošās Likuma 19.panta piektās daļas otrais teikums. Likuma 25.panta pirmā daļa ļauj regulatoram pašam noteikt laiku, kādā sabiedrisko pakalpojumu sniedzējam ir jāsniedz papildu informāciju vai dokumenti. Šobrīd spēkā esošais Likuma 19.panta piektās daļas otrais teikums ierobežo regulatoru noteikt par 10 dienām īsāku termiņu arī gadījumos, ja objektīvi pieprasītā papildu informācija vai dokumenti ir sagatavojami un iesniedzami īsākā laikā. Tādējādi pastāv risks, ka nepamatoti vilcinās tarifu projekta izvērtēšanas process.  Jāņem vērā, ka tarifu projekta izskatīšanā regulators ir pakļauts Administratīvā procesa likumā noteiktajam regulējumam, saskaņā ar kuru regulatora uzdevums sabiedrisko pakalpojumu sniedzējam veikt tarifu projekta pārrēķinu vai pieprasīt papildus informāciju ir uzskatāms par starplēmumiem (procesuāliem lēmumiem) attiecīgā administratīvā procesa ietvaros, kas neietekmē Likumā noteiktos gala termiņus tarifa projekta apstiprināšanai vai noraidīšanai, bet atsevišķu procesuālo termiņu noteikšana starplēmuma pieņemšanai var radīt papildus administratīvo slogu, kas var atstāt iespaidu uz attiecīgā administratīvā procesa ietvaros un termiņos pieņemamo administratīvo aktu, t.i. gala lēmumu par tarifa projekta apstiprināšanu vai noraidīšanu.  OECD ziņojumā ir ietvertas rekomendācijas piešķirt regulatoram tiesības ne tikai apstiprināt vai noraidīt komersanta iesniegto sabiedrisko pakalpojumu tarifu projektu, bet arī komersanta iesniegto sabiedrisko pakalpojumu tarifu projektu grozīt. OECD ieskatā tas varētu vienkāršot un saīsināt kopējo tarifu noteikšanas procesu, kas nodrošinātu, ka regulatoram piešķirtās funkcijas atbilst regulēšanas mērķim.  Papildinot Likuma 19.pantu ar jaunu 71 daļu, regulatoram būs iespēja pēc savas iniciatīvas, atbilstoši noteiktai tarifu aprēķināšanas metodikai veikt korekcijas sabiedrisko pakalpojumu sniedzēja iesniegtajā tarifu projektā un noteikt tarifus, kas atšķiras no sabiedrisko pakalpojumu sniedzēja aprēķinātajiem tarifiem. Šāds regulējums nodrošinās sabiedrisko pakalpojumu lietotāju interešu aizsardzību gadījumos, ja turpmāka spēkā esošo tarifu piemērošana tiesisku vai faktisku apstākļu dēļ vairs nav iespējama, taču tarifu projekta vērtēšanas procesa ietvaros regulatoram objektīvu apstākļu dēļ nav iespējams iegūt no sabiedrisko pakalpojumu sniedzēja tādu tarifu projektu, kas pilnībā atbilstu Likuma 20.panta mērķim. Likumprojektā piedāvātais regulējums paplašina regulatora pilnvaras gadījumā, ja vērtējot sabiedrisko pakalpojumu sniedzēja iesniegto tarifu projektu regulators konstatē iespēju pārskatīt un samazināt tarifu projektā ietvertās sabiedrisko pakalpojumu sniedzēja izmaksas, kas savukārt dod iespēju regulatoram noteikt zemāku kopējo pakalpojuma tarifu.  Likumprojekts paredz papildināt Likuma 19.pantu ar jaunu daļu, lai salāgotu Likumā ietverto regulējumu ar nozares speciālo likumu regulējumu, kas cita starpā paredz iespēju regulatoram izsniegt sabiedrisko pakalpojumu sniedzējiem atļauju pašiem noteikt tarifus. Piedāvātā likumprojekta redakcija dod iespēju, pēc konsultācijas ar nozares pārstāvjiem un veicot atbilstošus grozījumus regulējamo nozaru speciālajos tiesību aktos vai attiecīgajās tarifu aprēķināšanas metodikās, arī citās regulējamās nozarēs ieviest elektronisko sakaro nozarē izmantoto praksi tarifu augšējās robežas noteikšanā, tajā pat laikā saglabājot Likuma 20.pantā noteikto mērķi, t.i. saglabājot tarifu noteikšanu tādā apmērā, lai lietotāju izdarītie tarifu maksājumi segtu ekonomiski pamatotas sabiedrisko pakalpojumu izmaksas un nodrošinātu sabiedrisko pakalpojumu rentabilitāti.  Šobrīd dabasgāzes apgādē atbilstoši Enerģētikas likuma 15.panta 1.1daļai sistēmas operatori sniedz pārvades, sadales un dabasgāzes uzglabāšanas pakalpojumus par tarifiem, ko noteicis attiecīgais pakalpojumu sniedzējs saskaņā ar regulatora noteikto tarifu aprēķināšanas metodiku, ja ir saņemta regulatora atļauja. Savukārt atbilstoši Enerģētikas likuma 107.panta trešajai daļai, ja ir saņemta regulatora atļauja, dabasgāzes piegādi saistītajiem lietotājiem publiskais tirgotājs nodrošina par dabasgāzes cenu, ko noteicis publiskais tirgotājs, saskaņā ar regulatora noteikto dabasgāzes cenas aprēķināšanas metodiku. Elektroenerģijas apgādē atbilstoši Elektroenerģijas tirgus likuma 16.panta pirmajai daļai pārvades sistēmas operators saskaņā ar regulatora noteikto tarifu aprēķināšanas metodiku nosaka pārvades sistēmas pakalpojumu tarifus, ja ir saņemta regulatora atļauja. Savukārt atbilstoši Elektroenerģijas tirgus likuma 20.panta pirmajai daļai, ja ir saņemta regulatora atļauja, sadales sistēmas operators saskaņā ar regulatora noteikto tarifu aprēķināšanas metodiku nosaka sadales sistēmas pakalpojumu tarifus. Siltumenerģijas apgādē atbilstoši Enerģētikas likuma 6.panta 3.1daļai energoapgādes komersants, kas piegādā siltumenerģiju enerģijas lietotājiem, pārdod siltumenerģiju par tarifiem, ko noteicis attiecīgais pakalpojumu sniedzējs saskaņā ar regulatora noteikto tarifu aprēķināšanas metodiku, ja ir saņemta regulatora atļauja.  Arī Enerģētikas likuma 6.panta 31 daļa noteic, ka energoapgādes komersants, kas piegādā siltumenerģiju enerģijas lietotājiem, pārdod siltumenerģiju tiem nepieciešamajā vai noteiktajā kvalitātē un pieprasītajā daudzumā par regulatora noteiktajiem tarifiem vai par tarifiem, ko noteicis attiecīgais pakalpojumu sniedzējs saskaņā ar regulatora noteikto tarifu aprēķināšanas metodiku, ja ir saņemta regulatora atļauja, izņemot Enerģētikas likuma 49.panta pirmajā daļā minētos gadījumus. Savukārt, regulatora 2010.gada 14.aprīļa lēmumā Nr.1/7 “Siltumenerģijas apgādes pakalpojumu tarifu aprēķināšanas metodika” noteikts, ka regulators var dot uz noteiktu termiņu atļauju komersantam pašam noteikt tarifus saskaņā ar minēto metodiku, gadījumos, kad ir mainījusies kurināmā cena vai iepirktās siltumenerģijas cena. Šāda nepieciešamība bija saistīta ar gāzes tirgus atvēršanu. Regulators arī noteicis, kā komersants aprēķina un nosaka siltumenerģijas apgādes pakalpojumu tarifus pēc regulatora atļaujas saņemšanas. Analoģisks regulējums ir arī regulatora 2010.gada 11.jūnija lēmumā Nr.1/10 “Koģenerācijas tarifu aprēķināšanas metodika”.  **6)** OECD ziņojumā ir ietvertas rekomendācijas, veicot sabiedrisko pakalpojumu regulēšanu, lielāku uzmanību pievērst patērētāju labklājībai un regulēto nozaru kopējam veikumam, attiecīgi pārorientējot pieeju tarifu noteikšanā uz stimulējošo regulēšanu (*incentive regulation*), kas varētu izpausties, piemēram, kā cenas (tarifu) augšējās robežas noteikšana. Likumprojekta 7.pants, ar kuru tiek grozīts Likuma 20.pants, nosaka regulatora tiesības noteikt tarifu augšējo robežu, saskaņā ar tarifu aprēķināšanas metodikā paredzēto kārtību. Šāds grozījums nodrošinātu Likumā ietvertā regulējuma sinhronizāciju arī ar regulējamo nozaru speciālajos tiesību aktos noteikto regulējumu.  **7)** Likumprojekta 8.pants, ar kuru tiek grozīts Likuma 22.pants redakcionāli pilnveido Likuma 22.pantā ietverto tiesisko regulējumu, nodrošinot, ka tas tiek attiecināts ne tikai uz sabiedrisko pakalpojumu sniedzējiem, kas Likumā noteiktā kārtībā ir licencēti, bet arī tiem sabiedrisko pakalpojumu sniedzējiem, kas saskaņā ar Likumu vai nozares speciālajiem normatīvajiem aktiem ir nosūtījuši regulatoram reģistrācijas paziņojumu vai ir reģistrēti attiecīgajā sabiedrisko pakalpojumu sniedzēju reģistrā.  **8)** Likumprojekta 9.pants, ar kuru tiek grozīts Likuma 353.pants:   * samazina gan regulatoram, gan strīda iesaistītām pusēm formālus šķēršļus lai izbeigtu strīda izskatīšanas procesu, ja strīdā iesaistītās puses strīda izskatīšanas laikā ir vienojušās par izlīgumu; * ierobežo strīdā iesaistīto pušu tiesības no jauna iesniegt regulatorā iesniegumu par strīda izskatīšanu attiecībā uz to pašu priekšmetu uz tā paša pamata, ja pirms tam puses ir vienojušās par izlīgumu un regulators Likumā noteiktā kārtībā ir izbeidzis strīda izskatīšanas procesu. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija un regulators. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersants, kurš Likumā noteiktajās regulējamās nozarēs sniedz regulējamos sabiedriskos pakalpojumus, un kura darbība sabiedrisko pakalpojumu sniegšanā tiek regulēta saskaņā ar Likumu un regulatora padomes loceklis. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Pēc Likuma spēkā stāšanās jāveic atbilstoši grozījumi Ministru kabineta 2001.gada 6.februārī noteikumos Nr.59 “Sabiedrisko pakalpojumu regulēšanas komisijas amatpersonu kandidātu konkursa nolikums” (turpmāk – MK noteikumi) .  Grozījumi MK noteikumos pilnveidotu un precizētu regulatora padomes locekļu kandidātu virzīšanu apstiprināšanai Saeimā, vienlaicīgi nodrošinot regulatora padomes locekļu atbilstīgu rotāciju. |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Likumprojektā ir iekļautas tiesību normas, kas izriet no:   1. Eiropas Parlamenta un Padomes 2009.gada 13.jūlija Direktīva 2009/72/EK par kopīgiem noteikumiem attiecībā uz elektroenerģijas iekšējo tirgu, ar ko atceļ Direktīvu 2003/54/EK; 2. Eiropas Parlamenta un Padomes 2009.gada 13.jūlija Direktīvas 2009/73/EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu; 3. Eiropas Parlamenta un Padomes 2011.gada 25.oktobra Regulas Nr.1227/2011 par enerģijas vairumtirgus integritāti un pārredzamību (REMIT). |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |  |  |  |
| --- | --- | --- | --- |
| **1.tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2009. gada 13. jūlija Direktīvu 2009/72/EK par kopīgiem noteikumiem attiecībā uz elektroenerģijas iekšējo tirgu, ar ko atceļ Direktīvu 2003/54/EK (turpmāk – Direktīva 2009/72/EK).  Eiropas Parlamenta un Padomes 2009. gada 13. jūlija Direktīvu 2009/73/EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu (turpmāk – Direktīva 2009/73/EK). | | |
| A | B | C | D |
| Direktīvas 2009/72/EK 35.panta 5.punkts  Direktīvas 2009/73/EK 39.panta 5.punkts | Likumprojekta 1. pants | Prasības tiek pārņemtas pilnībā | Likumprojekts neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar | | |
| Cita informācija | Nav | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība likumprojekta izstrādē ir nodrošināta, 1) nosūtot aicinājumu sociālajiem partneriem sniegt viedokli par sagatavotajiem priekšlikumiem pirms tā izsludināšanas Valsts sekretāru sanāksmē, kā arī 2) publicējot likumprojektu Ekonomikas ministrijas mājas lapā 2 nedēļas pirms tā izsludināšanas Valsts sekretāru sanāksmē.  Pēc likumprojekta izsludināšanas Valsts sekretāru sanāksmē, turpmākā likumprojekta saskaņošanas gaita tiks nodrošināta Ministru kabineta kārtības rullī noteiktajā kārtībā. |
| 2. | Sabiedrības līdzdalība projekta izstrādē | Likumprojekts 2018.gada 3.aprīlī tika nosūtīts saskaņošanai Latvijas Tirdzniecības un rūpniecības kamerai, Latvijas Darba devēju konfederācijai un Latvijas Informācijas un komunikācijas tehnoloģijas asociācijai. |
| 3. | Sabiedrības līdzdalības rezultāti | Latvijas Darba devēju konfederācija:   * aicina tiesību normas, kas izriet no REMIT, iestrādāt atsevišķā nodaļā (*Ņemts vērā*); * aicina tiesību normas, kas nosaka regulatora izmeklēšanas procesu REMIT prasību nodrošināšanai, papildināt ar tiesību normām par procesa norisi iestādē (likumprojekta 3.pants);   (*Nav ņemts vērā*. Likumprojektā ietverto enerģijas vairumtirgus uzraudzības tiesisko regulējumu ir iespējams realizēt Administratīvā procesa likumā noteiktā procesa ietvaros, atsevišķos Likumprojektā paredzētajos gadījumos piemērojot speciālo regulējumu.)   * iebilst pret regulatoram likumprojektā paredzētajām tiesībām, lai veiktu enerģijas vairumtirgus uzraudzību atbilstoši REMIT prasībām (likumprojekta 3.pants; likuma 15.3 pants);   (*Nav ņemts vērā*. REMIT 13.pants paredz, ka valsts regulatīvā iestāde izmeklēšanas un izpildes pilnvaru ietvaros ir tiesīga veikt attiecīgas darbības. Šajā pantā minētās darbības ir nostiprinātas arī likumprojektā.)   * iebilst pret grozījumiem likuma 19. panta otrajā daļā (likumprojekta 6.pants), kas paredz izslēgt skaitli un vārdus “10 darbdienu laikā”, jo regulatoram šobrīd noteiktā termiņa esamība tarifu projekta iesniedzējam ļauj izdarīt vismaz kaut cik ticamas prognozes par tarifa projekta izskatīšanas gaitu;   *(Nav ņemts vērā*. Tarifu projekta izskatīšanas gaitā Regulators ir pakļauts Likumā un Administratīvā procesa likumā noteiktajam regulējumam, saskaņā ar kuru Regulatoram Likumā deleģētā tiesība uzdot sabiedrisko pakalpojumu sniedzējam veikt tarifu projekta pārrēķinu ir uzskatāma par starplēmumu (procesuālu lēmumu) attiecīgā administratīvā procesa ietvaros, kas nevar ietekmēt kopējos Likumā noteiktos termiņus tarifa projekta apstiprināšanai vai noraidīšanai, savukārt atsevišķu procesuālo termiņu noteikšana starplēmuma pieņemšanai var radīt papildus administratīvo slogu, kas var atstāt iespaidu uz attiecīgā administratīvā procesa ietvaros un termiņos pieņemamo administratīvo aktu, t.i. gala lēmumu par tarifa projekta apstiprināšanu vai noraidīšanu.)   * iebilst pret likumprojektā ietverto tiesību normu, kas paredz regulatora tiesības grozīt jau iesniegtu tarifu projektu (likumprojekta 6.pants; likuma 19.panta 7.1 daļa). Ja šāda norma tomēr tiek ieviesta, uzskata, ka tā būtu papildināma ar pienākumu noteikt kritērijus, kādiem iestājoties regulators pēc savas iniciatīvas var grozīt iesniegto tarifu;   (*Ņemts vērā.* Atbilstoši precizētajam regulējumam regulatoram būs iespēja pēc savas iniciatīvas, atbilstoši noteiktai tarifu aprēķināšanas metodikai veikt korekcijas sabiedrisko pakalpojumu sniedzēja iesniegtajā tarifu projektā.)   * iebilst pret  regulatoram paredzētajām tiesībām noteikt sabiedrisko pakalpojumu tarifu augšējo robežu (likumprojekta 7.pants; likuma 20.panta otrā daļa);   (*Nav ņemts vērā*. Tiesību norma ir izstrādāta, ņemot vērā OECD ieteikumu pārorientēt pieeju tarifu noteikšanā uz stimulējošo regulēšanu (*incentive regulation)*, kas var izpausties arī kā cenas (tarifu) augšējās robežas noteikšana, lai tādējādi pievērstu lielāku uzmanību patērētāju labklājībai.)  Latvijas Informācijas un komunikācijas tehnoloģijas asociācija uzskata, ka enerģijas vairumtirgus uzraudzības nodrošināšanai regulatoram paredzētās tiesības pieprasīt un saņemt telefonsarunu un datu plūsmas ierakstus būtu nosakāmas tikai pamatojoties uz tiesneša lēmumu.  (*Nav ņemts vērā.* Saskaņā ar Likuma 10.panta pirmajā daļā noteikto, veicot sabiedrisko pakalpojumus sniedzēju uzraudzību, Regulatoram ir tiesības pieprasīt un netraucēti saņemt no sabiedrisko pakalpojumu sniedzējiem un lietotājiem, no valsts un pašvaldību iestādēm, kā arī no amatpersonām šo uzdevumu veikšanai nepieciešamo informāciju neatkarīgi no tās slepenības pakāpes.) |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Regulators, Ekonomikas ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar  Likumprojekta izpilde attiecībā uz REMIT prasību ieviešanu tiks nodrošināta esošo cilvēkresursu un finansējuma ietvaros. |
| 3. | Cita informācija | Nav |

Ministru prezidenta biedrs,

ekonomikas ministrs A.Ašeradens

Vīza:

valsts sekretārs Ē. Eglītis

J.Stepiņš,

Janis.Stepins@sprk.gov.lv; 67097229

I.Eglītis

Intars.Eglitis@em.gov.lv; 67013236